ହିନ୍ଦୁ ଦତ୍ତକଗ୍ରହଣ ଓ ଭରଣପୋଷଣ ଅଧିନିୟମ, ୧୯୫୬ ହେଉଛି ହିନ୍ଦୁମାନଙ୍କ ମଧ୍ୟରେ ଦତ୍ତକଗ୍ରହଣ ଓ ଭରଣପୋଷଣ ସଂପର୍କିତ ବିଧି ବ୍ୟବସ୍ଥାକୁ ସଂଶୋଧନ ତଥା ସଂହିତାବଦ୍ଧ କରିବାପାଇଁ ଏକ ଅଧିନିୟମ । ଭାରତୀୟ ସଂସଦଦ୍ୱାରା ଏହି ଆଇନ ୧୯୫୬ ମସିହାରେ ପାରିତ ଓ ଅଧିନିୟମିତ ହୋଇଥିଲା । ହିନ୍ଦୁ ଆଇନର ଏହା ଅନ୍ୟତମ ସଂହିତା । ହିନ୍ଦୁ ଆଇନର ଅନ୍ୟ ସଂହିତାସବୁ ହେଲା ହିନ୍ଦୁ ଉତ୍ତରାଧିକାର ଅଧିନିୟମ, ୧୯୫୬, ହିନ୍ଦୁ ବିବାହ ଅଧିନିୟମ, ୧୯୫୫ ଇତ୍ୟାଦି । ହିନ୍ଦୁ ଦତ୍ତକଗ୍ରହଣ ଓ ଭରଣପୋଷଣ ଅଧିନିୟମ, ୧୯୫୬ ମୁଖ୍ୟତଃ ସାବାଳକ ହିନ୍ଦୁଦ୍ୱାରା ପୋଷ୍ୟସନ୍ତାନ ଗ୍ରହଣ ଏବଂ ପରିବାରର ଅନ୍ୟ ସଦସ୍ୟ ଯଥା ସ୍ତ୍ରୀ, ପିତାମାତା ଇତ୍ୟାଦିଙ୍କୁ ଭରଣ ପୋଷଣ ଦେବା ସମ୍ବନ୍ଧୀୟ ଆଇନଗତ ବ୍ୟବସ୍ଥା ଉପରେ ଆଧାରିତ । ପ୍ରଯୁଜ୍ୟତା ହିନ୍ଦୁ ଦତ୍ତକଗ୍ରହଣ ଓ ଭରଣପୋଷଣ ଅଧିନିୟମ, ୧୯୫୬ର ଧାରା ୨ (୧) ଅନୁସାରେ ଉକ୍ତ ଅଧିନିୟମ ନିମ୍ନ ବର୍ଗର ବ୍ୟକ୍ତି ବିଶେଷଙ୍କ ପାଇଁଁ ପ୍ରଯୁଜ୍ୟ - କ  ଲିଙ୍ଗାୟତ, ବୀରଶୈବ, ଆର୍ଯ୍ୟସମାଜ, ବ୍ରାହ୍ମ ସମାଜ, ପ୍ରାର୍ଥନା ସମାଜ ଆଦି ବର୍ଗର ବ୍ୟକ୍ତି ଯେ କୌଣସି ଅନୁଗାମୀ ସହିତ ଯେ କୌଣସି ରୂପରେ ସମସ୍ତ ବର୍ଗର ହିନ୍ଦୁ ଧର୍ମାବଲମ୍ବୀ, ଖ  ଧର୍ମତଃ ସମସ୍ତ ବୌଦ୍ଧ, ଜୈନ ଏବଂ ଶିଖ ଧର୍ମାବଲମ୍ବୀ, ଗ  ଧର୍ମତଃ ମୁସଲମାନ, ଖ୍ରୀଷ୍ଟିଆନ, ପାର୍ସୀ ବା ଇହୁଦୀ ହୋଇ ନ ଥିବା ଅନ୍ୟ ଯେଉଁ ବ୍ୟକ୍ତି ଏହି ଅଧିନିୟମ ପାରିତ ହୋଇ ନ ଥିଲେ ଏଥିରେ ଉପବନ୍ଧିତ ହୋଇଥିବା କୌଣସି ବିଷୟ ସଂପର୍କରେ ହିନ୍ଦୁ ବିଧିଦ୍ୱାରା ଶାସିତ ହୋଇ ନ ଥାନ୍ତେ ବୋଲି ଯଦି ପ୍ରମାଣିତ ହୁଏ ତେବେ ସେହି ସବୁ ଅନ୍ୟ ବ୍ୟକ୍ତି, ସ୍ପଷ୍ଟିକରଣ:- ନିମ୍ନ ଲିଖିତ ବ୍ୟକ୍ତି ବିଶେଷ ମଧ୍ୟ ଧର୍ମତଃ ହିନ୍ଦୁ, ବୌଦ୍ଧ, ଜୈନ ବା ଶିଖ ଅଟନ୍ତି : ୧  ହିନ୍ଦୁ, ବୌଦ୍ଧ, ଜୈନ ତଥା ଶିଖ ଧର୍ମର ପିତାମାତାଙ୍କ ବୈଧ କିମ୍ବା ଅବୈଧ ସନ୍ତାନ ସନ୍ତତି ୨  ବୈଧ ବା ଅବୈଧ ହେଉ, ଯେଉଁ ପିତା ମାତାମାନଙ୍କ ମଧ୍ୟରୁ ଅନ୍ତତଃ ଜଣେ ଧର୍ମତଃ ହିନ୍ଦୁ, ବୌଦ୍ଧ, ଜୈନ ବା ଶିଖ ଅଟନ୍ତି ୩  ବୈଧ ବା ଅବୈଧ ହେଉ ଜନ୍ମ ପରିଚୟ ଜଣା ନଥିବା ସେହି ସବୁ ସନ୍ତାନ ସନ୍ତତି ୟେଉଁମାନେ ପିତାମାତାଙ୍କଦ୍ୱାରା ପରିତ୍ୟକ୍ତ ହୋଇଥାନ୍ତି ଏବଂ ହିନ୍ଦୁ, ଜୈନ, ବୌଦ୍ଧ କିମ୍ବା ଶିଖଭାବେ ପାଳିତ ହୋଇଥାନ୍ତି, ଏବଂ ୪  ଅନ୍ୟାନ୍ୟ ଧର୍ମର ବ୍ୟକ୍ତି ବିଶେଷ ଯେଉଁମାନେ ଧର୍ମାନ୍ତରୀକରଣ ହୋଇ ହିନ୍ଦୁ, ଜୈନ, ବୌଦ୍ଧ କିମ୍ବା ଶିଖ ଧର୍ମ ଗ୍ରହଣ କରିଥିବେ ସେହିମାନଙ୍କ ପାଇଁ ମଧ୍ୟ ଏହି ଅଧିନିୟମ ଲାଗୁ ହେବ । ଅଧିନିୟମ ବିଷୟରେ ଅଧିନିୟମର ଧାରା ୭ ପ୍ରକାରେ ସୁସ୍ଥ ମସ୍ତିସ୍କ ହୋଇଥିବା ଏବଂ ଅପ୍ରାପ୍ତ ବୟସ୍କ ହୋଇ ନ ଥିବା ଯେ କୌଣସି ପୁରୁଷ ହିନ୍ଦୁଙ୍କର ଜଣେ ପୁତ୍ର ବା କନ୍ୟା ଦତ୍ତକ କରିବାର ଶକ୍ୟତା ରହିଛି ।